Faxaflóahafnir hafa gert athugasemdir við regluverk varðandi dýpkanir hafnarsvæða . Erindi um viðhaldsdýpkanir hafa tekið tíma og fyrir liggur nauðsynleg dýpkun í Viðeyjarsundi sem tengist aðkomu djúpristra skipa af næstu kynslóð inn að Sundabakka . Verið er að undirbúa matsskyldufyrirspurn þess verkefnis . Gísli Gíslason hafnarstjóri segist hafa vissan skilning á því að það taki tíma að komast að niðurstöðu um stærri verkefni en bendir jafnframt á að þetta snúi að siglingaöryggi . „ Dýpkun í Viðeyjarsundi er nauðsynleg m.a. í tengslum við byggingu nýs hafnarbakka utan Klepps svo að stærri skip af næstu kynslóð taki ekki niðri og að siglingaöryggi í þessari megingátt sé ekki stefnt í tvísýnu , “ segir Gísli og vísar þar meðal annars til nýrra flutningaskipa sem Eimskip mun taka í notkun á næstu misserum og eru djúpristari en þau sem þau leysa af hólmi . „ Það sem við svo köllum viðhaldsdýpkun og felst í því að hreinsa upp það sem safnast inn í hafnirnar er einnig orðið vandamál . Ég held að það hafi verið skapað kerfi í kringum þetta sem er í engum takti við veruleikann og við það sem þarf til þess að halda samgöngum í lagi . “ Gísli segir að mörkin séu ansi lág gagnvart þeim verkefnum sem þurfa að fara í umhverfismat með tilheyrandi ferli . Fari efnismagn yfir 150.000 rúmmetra er framkvæmdin umhverfismatsskyld . „ Annað er mikilvægt að hafa í huga en notast þarf við sérhæfðan búnað við verkefni sem þessi , búnað sem yfirleitt liggur ekki á lausu hér á Íslandi . Við höfum því kvartað yfir því að verið sé að gera einfalda hluti tiltölulega flókna . “ Umsóknir um umhverfismatskylda dýpkun þurfa að berast Skipulagsstofnun en Umhverfisstofnun gefur leyfi fyrir varpi í hafið auk þess sem umsagnaraðilar eru einatt fjölda margir . Gísli segir að ferillinn sé langur og flókinn og henti illa höfnum sem þurfi með tiltölulega skömmum fyrirvara að leysa mál og finna tæki til að leysa verkefnin . Faxaflóahhafnir hugðu á hreinsun fínefni sem hafði borist út í sjóinn út frá starfsstöð Björgunar við Sævarhöfða enda siglingaleið þar í grennd inn í smábátahöfnina í Bryggjuhverfinu . Til þess að fjarlægja efnið var farið fram á að verkefnið færi í umhverfismat og gáfu Faxaflóahafnir það þá frá sér .